ধেয়ে আসছে ঘুর্ণিঝড় ‘সেনিয়ার’! লণ্ডভণ্ড হবে বাংলা? জানুন বড় আপডেট

ওয়েব ডেস্ক: নভেম্বর শেষ হতে চলল, কিন্তু প্রবল শীত এখনও অনুভূত হয়নি বাংলায়। এর মাঝে বঙ্গোপসাগরে ফের তৈরি হয়েছে নিম্নচাপ (Depression on Bay of Bengal)। তাতে তাপমাত্রা বৃদ্ধি নিয়ে যেমন বাড়ছে উদ্বেগ, তেমনই আবার এই নিম্নচাপ ঘুর্ণিঝড়ে (Cyclone) পরিণত হতে পারে বলেও আশঙ্কা করছে আবহাওয়া দফতর। আর তেমনটা হলে বছরের শেষে ‘সেনিয়ার’ (Senyaar) নামের সাইক্লোন আঘাত হানতে পারে স্থলভাগে। এই ঝড়ের প্রভাব কি পড়বে বঙ্গে? চলুন হাওয়া অফিস এই বিষয়ে কী জানাচ্ছে, তা এবার জেনে নেওয়া যাক।

আবহাওয়া দফতর জানিয়েছে, দক্ষিণ আন্দামান সাগর ও মালাক্কা প্রণালী সংলগ্ন এলাকায় তৈরি নিম্নচাপটি ইতিমধ্যেই সুস্পষ্ট নিম্নচাপে পরিণত হয়েছে। আগামী ৪৮ ঘণ্টায় সেটি আরও শক্তি সঞ্চয় করে গভীর নিম্নচাপ হয়ে ওঠার সম্ভাবনা রয়েছে। পরবর্তীতে উত্তর–উত্তর-পশ্চিমে অগ্রসর হয়ে এটি ঘূর্ণিঝড় ‘সেনিয়ার’-এ রূপ নিতে পারে। এই ঝড়ের নাম দিয়েছে সংযুক্ত আরব আমিরশাহি, যার অর্থ ‘সিংহ’।

আরও পড়ুন: হাতি দেখে হার্ট অ্যাটাক! মর্মান্তিক ঘটনায় প্রাণ গেল গৃহবধূর

আবহাওয়া দফতর বলছে, ঝড়টি সম্ভবত অন্ধ্রপ্রদেশ উপকূলের দিকে এগোবে এবং নভেম্বরের শেষ অথবা ডিসেম্বরের প্রথম সপ্তাহে বিশাখাপত্তনমের কাছে স্থলভাগে আছড়ে পড়তে (Landfall) পারে। এই কারণে আন্দামান ও নিকোবর দ্বীপপুঞ্জে ইতিমধ্যেই ভারী থেকে অতি ভারী বৃষ্টির (Heavy Rain Forecast) পূর্বাভাস জারি হয়েছে। পর্যটক ও মৎস্যজীবীদের জন্য সতর্কতাও (Alert) রয়েছে।

ঘূর্ণিঝড়ের পথ বদলালেও বাংলায় আপাতত বড়সড় কোনও বিপদের আশঙ্কা নেই বললেই চলে। রাজ্যের কোনও জেলায় ‘সেনিয়ার’-এর সরাসরি প্রভাব পড়ার সম্ভাবনা নেই। তবে ঝড়কে ঘিরে বঙ্গোপসাগরের হাওয়ার গতিবেগে পরিবর্তন হওয়ায় রাজ্যের আবহাওয়ায় খানিক ওঠানামা দেখা যেতে পারে।